Raķešu uzbrukums Madždalšamsai

Raķešu uzbrukums Madždalšamsai notika 2024. gada 27. jūlijā, kad Irānas kontrolētā un apgādātā Libānas organizācija Hezbollah izšāva raķetes uz druzu pilsētiņu Madždalšamsu Golānas augstienes ziemeļos Izraēlā. Vienpadsmit bērni un pusaudži vecumā no 10 līdz 20 gadiem gāja bojā, kad raķete trāpīja vietējā futbola laukumā. Vismaz 34 cilvēki tika ievainoti. Daudzus cilvēkus ar dažāda smaguma ievainojumiem Sarkanā Dāvida vairoga un IAA helikopteri nogādāja slimnīcās.

Uzbrukums notika reģionālas spriedzes apstākļos, kad Hezbollah ar Irānas atbalstu sāka raidīt raķetes uz Izraēlas ziemeļiem un Izraēlas okupētajām Golānas augstienēm pēc Hamās veiktā uzbrukuma Izraēlai 2023. gada 7. oktobrī un tam sekojošā Izraēlas pretuzbrukuma Gazas joslā, tā izraisot Izraēlas un Hezbollah konflikta saasinājumu, kurā Izraēla atbildēja uz apšaudēm galvenokārt ar aviācijas triecieniem pa palaišanas iekārtām un apgādes noliktavām Libānas un reizēm Sīrijas teritorijā. Kopš oktobra 90 000 Libānas un 60 000 Izraēlas civiliedzīvotāju tika pārvietoti no savstarpējo apšaužu rajoniem.

Uzbrukums ir bijis upuru ziņā vispostošākais Hezbollah trieciens Izraēlai kopš apšaužu sākuma.Deadly Strike on Soccer Field Raises Risk of Escalation Between Israel and Hezbollah

 Fons 
Pēc Hamās 7. oktobra uzbrukuma Hezbollah pievienojās konfliktam nākamajā dienā, raidot vadāmas raķetes un bezpilota lidaparātu uzbrukumus pret Izraēlas apdzīvotajām vietām un militārajām bāzēm Galilejā un Golānas augstienēs. Šī eskalācija ir likusi pārvietot veselas kopienas Izraēlā un Libānā, un nodarījusi būtisku kaitējumu ēkām un zemei gar robežu. 2024. gada 5. jūlijā Izraēla ziņoja, ka nogalinājusi aptuveni 366 Hezbollah kaujiniekus, un apstiprināja, ka ir nogalināti arī vairāk nekā 100 Libānas civiliedzīvotāji. Saskaņā ar ANO datiem vairāk nekā 90 000 cilvēku Libānā ir bijuši spiesti pamest savas mājas, savukārt Izraēlā evakuēti 60 000 civiliedzīvotāju. Izraēla un Hezbollah tomēr abpusēji saglabāja savus uzbrukumus tādā līmenī, kas nodara būtisku kaitējumu, nepārvēršoties pilna mēroga karā.

Saskaņā ar Tuvo Austrumu institūta vērtējumu, Hezbollah rada arvien lielākus draudus druzu kopienai Libānā, īstenojot koordinētu kampaņu, kuras mērķis ir veicināt vardarbību starp druziem un destabilizēt viņu politisko un militāro spēku. Libānā Hezbollah izmanto politisko šķelšanos, lai vājinātu Validu Džumblatu, ievērojamāko druzu līderi, kas kritizē Hezbollah un Sīrijas valdību. Sīrijā Hezbollah ir saistīts ar 60% bruņoto grupējumu un vervē kaujiniekus, lai veicinātu nestabilitāti, vēl vairāk graujot druzu vienotību pretestībai pret ārējiem draudiem.

Hezbollah savos uzbrukumos Izraēlai izmantoja Irānas izcelsmes raķetes, tostarp raķešu sistēmu Falaq-1. Atbildot uz līdzīgu uzbrukumu jūnijā, kurā tika ievainoti civiliedzīvotāji futbola laukumā druzu pilsētā Hurfeišā, Izraēla uzbruka militāriem objektiem Libānā.

 Uzbrukums 
18:18 Madždalšamsā atskanēja trauksmes sirēna. Kā ziņoja ar Hezbollah saistītais ziņu kanāls Al-Mayadeen, kaujinieku grupējums izšāvis 100 raķetes. Viena no tām trāpīja futbola laukumā pilsētā. Pēc sākotnējām ziņām, ievainoti 11 cilvēki, no kuriem pieci ir kritiskā stāvoklī un seši smagā stāvoklī. Neatliekamās palīdzības dienesti, tostarp Sarkanā krusta aizstājējs Izraēlā — Sarkanais Dāvida vairogs (SDV), sniedza palīdzību smagi ievainotajiem vecumā no 10 līdz 20 gadiem, no kuriem daļa tika pārvesta uz vietējām klīnikām. Vecākais SDV feldšeris notikuma vietu raksturoja kā postažu ar upuriem, kas gulēja zālē.

Pirms uzbrukuma Hezbollah uzņēmās atbildību par raķešu uzbrukumu netālu no pilsētas, atriebjoties par četru Hezbollah kaujinieku nogalināšanu Kafrkilas ciematā. Vēlāk augsta ranga Hezbollah amatpersona Mohammads Afifs apgalvoja, ka grupējums nav atbildīgs par uzbrukumu Madždalšamsai. IAA paziņoja, ka viņu izlūkdati apstiprina, ka tieši Hezbollah bija atbildīgs par raķešu uzbrukumu.

 Reakcija 

 Izraēlā 
Izraēlas ārlietu ministrs Izraēls Kacs paziņoja, ka šāds uzbrukums ir pārkāpis sarkanās līnijas, un brīdināja par iespējamu pilna mēroga karu ar Hezbollah un Libānu. Viņš norādīja, ka, lai gan šāds konflikts prasīs ievērojamas izmaksas, mērķis ir izlēmīgi sakaut Hezbollah un atjaunot mieru, un viņš ir uzdevis Ārlietu ministrijai sagatavot globālu kampaņu, lai pasaule atbalstītu darbības Libānas teritorijā.

Izraēlas druzu kopienas garīgais līderis šeihs Movafaks Tarifs arī asiem vārdiem nosodīja uzbrukumu, nosaucot to par "zvērīgu un slepkavniecisku teroraktu pret nevainīgiem bērniem, kuri spēlēja futbolu". Viņš arī piebilda, ka "civilizēta valsts nevar pieļaut pastāvīgu kaitējumu saviem pilsoņiem un iedzīvotājiem."

 Atsauces 

 Ārējās saites 

Kategorija:Izraēlas vēsture
Kategorija:Libānas vēsture
Kategorija:Koordinātas Vikidatos